钦定古今图书集成/明伦汇编/交谊典/第042卷 > 《上郎侍郎书》王安石
## 钦定古今图书集成/明伦汇编/交谊典/第042卷 > 《上郎侍郎书》王安石

某启。昔者幸以先人之故，得望步趋。伏蒙抚存教道，
如亲子侄。而去离门墙凡五六年。一介之使，一书之
问，不彻于隶人之听。诚以苛礼不足报盛德，空言不
能输欲报之实，顾不知执事察不察也。去年得邑海
上，涂当出越，而问听之缪，谓执事在焉。比至越，而后
知车马在杭。行自念父党之尊，而德施之隆，去五六
年，而一书之不进，又望门不造，虽其心之勤企而欲
报者犹在，而执事之见察，其可必也。且悔且恐，不知
所云。辄试陈不敏之罪于左右，顾犹不敢必左右之
察也。不图执事遽然贬损，手教重之，蜀笺兖墨之赐，
文辞反复，意指勤过，然后知大人君子仁恩溥博，度
量之廓大如此。小人无状，不善隐度，妄自悔恐，而不
知所以裁之也。一官自缀，势不得去，欲趋而前，其路
无由。唯其思报，心尚不怠。